གཉིས་པ་བཀའ་བརྟེན་ནི།༼བླ་ཆེན་དྲན་པའི༽ཚད་མ་རྣམ་འབྱེད་འཕྲུལ་གྱི་ལྡེ་མིག༼ལོ་པན་ཤ་རི་དབུ་ཆེན་གྱི་༽བོན་ཐམས་ཅད་ཀྱི་ཡང་སྙིང་གཏན་ཚིགས་ངེས་པའི་གལ་མདོ།༼སྙ་ཆེན་ལི་ཤུ་སྟག་རིང་གི་༽མན་ངག་ལུང་ཚད་མའི་འགྲེལ་བ།གཏན་ཚིགས་གལ་མདོ་རིག་པའི་ཚད་མ་བཅས་ནི་སྔ་རབས་ཞང་བོད་ཀྱི་ཚད་མའི་གཞུང་མཆོག་ཏུ་གྱུར་པ་ཞིག་ཡིན་ལ།དེ་ཡང་བོད་གངས་ཅན་ལྗོངས་སུ་རྒྱ་གར་གྱི་ཚད་མའི་བཤད་སྲོལ་ཐོག་མ་མཁན་ཆེན་ཞི་བ་འཚོའི་ཚད་མའི་དེ་ཁོ་ན་ཉིད་བསྡུས་པ་དང་།དེ་ཡི་འགྲེལ་སློབ་དཔོན་ཀཱ་མ་ལ་ཤཱའི་སྟོང་ཕྲག་བཅོ་བརྒྱད་དང་།བར་གྱི་བཤད་སྲོལ་ཕྱ་བ་ཆོས་ཀྱི་སེང་གེའི་ཚད་མ་རྣམ་ངེས་འགྲེལ་རྒྱས་འབྲིང་བསྡུས་གསུམ་དང་།མཐའི་མའི་བཤད་སྲོལ་ས་སྐྱ་པཎྜི་ཏའི་རིག་གཏེར་སོགས་ཀྱི་བཤད་སྲོལ་མ་བྱུང་བའི་ཡར་སྔོན་དུ་བོད་ལ་བྱུང་བའི་བོན་གྱི་ཚད་མའི་གཞུང་ཡིན་ལ།ལྷག་པར་ཚད་མའི་མེས་པོ་ཕྱོགས་གླང་གི་ཚད་མ་ཀུན་བཏུས་དང་།ཆོས་ཀྱི་གྲགས་པའི་ཚད་མ་སྡེ་བདུན་སོགས་བོད་ལ་མ་དར་བའི་ཡར་སྔོན་དུ་ཚད་གཞུང་འདི་དག་ལ་འཆད་ཉན་གྱི་སྲོལ་བྱུང་ཟིན་པ་ཡིན་ལ།ལུང་ཚད་ཅེས་པའི་བོན་གྱི་ཚད་གཞུང་གལ་ཆེན་ཞིག་སྔོན་དུས་སུ་ཡོད་འདུག་ཀྱང་ད་ཆར་མཇལ་དུ་མེད།དེ་རྣམ་འདྲེན་སྟོན་པའི་བཀའ་ཡིན་ནམ་རྗེས་འཇུག་མཁས་པའི་བཀའ་བརྟེན་གང་ཡིན་ཁ་ཚོན་གཅོད་མ་ཤེས།ལྷག་པར་གཡས་རུ་སྟོན་པ་བཅོ་བརྒྱད་ཀྱི་ནང་ཚན་འ་ཞ་འགྲོ་མགོན་བློ་གྲོས་རྒྱལ་མཚན་གྱི་ཚད་མའི་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཅེས་པའི་ཚད་གཞུང་འདི་ནི་བོན་གྱི་ཚད་མའི་གཞུང་གལ་ཆེན་ཞིག་ཡིན་ལ།གཞུང་འདིར་དགག་སྒྲུབ་ཀྱི་རྩོད་སྤོང་དང་བརྗོད་བྱ་དང་རྗོད་བྱེད་སོགས་ལ་ཚད་གཞུང་གཞན་དང་མི་འདྲ་བའི་གནད་ཐུན་མོང་མ་ཡིན་པ་ཡོད་འདུག་པས་འོག་གི་ས་བཅད་གསུམ་པའི་སྐབས་སུ་འཆད་པར་བྱ་བ་གཙོ་བོ་དེ་ཡིན་ལ།མཉམ་མེད་རྒྱལ་བ་གཉིས་པ་ཤེས་རབ་རྒྱལ་མཚན་གྱི་འཕྲུལ་སྒྲོན་རྣམ་ལྔའི་ནང་ཚན་ཚད་མ་རྣམ་འབྱེད་འཕྲུལ་གྱི་སྒྲོན་མེའི་རྩ་འགྲེལ་གཉིས་པོ་ནི།གངས་ཅན་མཁས་པ་རྣམས་ལ་ཚད་མའི་བཞེད་ཚུལ་སྤྱི་ལུགས་སུ་ཡོད་པ་དག་ཁ་གསལ་གོ་བདེའི་ཚུལ་དུ་བཀོད་པའི་བོན་གྱི་ཚད་གཞུང་ཤིན་ཏུ་གལ་ཆེན་ཞིག་ཡིན་ལ།གཉིས་པ་གཞུང་གི་བརྗོད་བྱའི་ལུས་རྣམ་བཞག་ལ།སྤྱིར་གོང་གི་བོན་གྱི་ཚད་གཞུང་དག་གི་བརྗོད་བྱ་དང་ལེའུ་གྲངས་དང་ཚིག་རྒྱས་བསྡུས་སོགས་མི་འདྲ་བ་ཅི་རིགས་པ་ལ་འདུག་ལ།སྐབས་དོན་འདིར་ནི།ཚད་མའི་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཀྱི་བརྗོད་བྱའི་ལུས་རྣམ་བཞག་བཤད་པར་བྱ་བ་ལ་གཉིས་ཏེ།གཞུང་རང་གི་ས་བཅད་དང་བསྟུན་པའི་མདོར་བསྟན་པའི་ལུས་རྣམ་བཞག་དང་།ལེའུའི་གྲངས་དང་བསྟུན་པའི་རྒྱས་བཤད་ཀྱི་ལུས་རྣམ་བཞག་གཉིས་ལས།དང་པོ་དེ་ལ།ཤེས་བྱ་ཡུལ་དང་ཤེས་བྱེད་བློ་ཡི་རང་བཞིན།དེ་དག་གི་རང་བཞིན་མཚན་མཚོན་གཞི་གསུམ་དང་གསུམ་ལས།དང་པོ་ལ་གཟུང་ཡུལ་ཞེན་ཡུལ་འཇུག་ཡུལ་དང་གསུམ་མོ།གཉིས་པ་ཤེས་བྱེད་བློ་ལ།གཟུང་བའི་ཡུལ་ལ་ལྟོས་ཏེ་བློ་གསུམ་སྟེ།རྟོག་བྲལ་མ་འཁྲུལ་བ།རྟོག་མེད་འཁྲུལ་པ།རྟོག་པའི་བློ་དང་གསུམ་མོ།གཟུང་ཡུལ་ཞེན་ཡུལ་འཇུག་ཡུལ་གསུམ་ལ་ལྟོས་ཏེ་བློ་རིག་བརྒྱད་དེ།ཐེ་ཚོམ།སྣང་ལ་མ་ངེས་པ།ཡིད་དཔྱོད།བཅད་ཤེས།དོན་ལ་མ་ངེས་པ།ལོག་ཤེས།མངོན་སུམ་ཚད་མ།རྗེས་དཔག་ཚད་མ་དང་བརྒྱད་དོ།